Trump vaar uit teen May se Brexit | Netwerk24
13 Julie 2018 06:15
Pres. Donald Trump van Amerika sê Brittanje sal “waarskynlik nie” ’n handelsooreenkoms met die VSA losslaan as Theresa May, die premier, se Brexit-ooreenkoms met die Europese Unie voortgaan nie.
Kritici beskou die plan as “te sag” en Trump stem glo saam.
Trump het in ’n onderhoud met The Sun gesê, en dit is wyd in die buitelandse media berig, dat May nie sy advies gevolg het nie, en dat haar Brexitplan die handelsooreenkoms tussen die twee lande in die wiele gery het, want dit beteken Amerika handel uiteraard met die hele Europese Unie.
Die rooi tapyt is Donderdagaand uitgerol vir die president en sy vrou, Melania, by die Blenheim Palace in Oxfordshire. Foto: Reuters
May het voorbrand gemaak vir ’n vryhandelsooreenkoms tydens Trump se eerste besoek aan Brittanje as president van die VSA.
May meen Brexit is ’n “geleentheid” in albei lande te skep.
Trump het ook gesê Boris Johnson, die voormalige minister van buitelandse sake, wat Maandag juis oor die Brexit-ooreenkoms uit May se kabinet bedank het, sal ’n “baie goeie premier” wees. “Ek dink hy het wat dit verg.”
Hy het in die onderhoud ook uitgevaar teen Sadiq Khan, burgemeester van Londen, oor verlede jaar se terreuraanvalle in die stad, en Khan se reaksie in tipiese Trump-styl as ’n “terrible job” beskryf.
Die rooi tapyt is Donderdagaand uitgerol vir die president en sy vrou, Melania, by die Blenheim Palace in Oxfordshire.
Dit was ’n formele ete saam met May, en die nuus oor Trump se Brexit-uitlatings het juis toe bekend geword. The Sun sê die onderhoud met Trump is reeds in Brussel gedoen, waar leiers van die Noord-Atlantiese Verdragsorganisasie die week vergader het.
Die Withuis het op die berig gereageer en gesê die president “hou van en respekteer May baie” en dat hy “nooit iets sleg van haar gesê het nie”, berig BBC.
Meer oor: The Sun | May | Brexit | Trump